钦定古今图书集成/明伦汇编/氏族典/第144卷 > 元景安
## 钦定古今图书集成/明伦汇编/氏族典/第144卷 > 元景安

按《北齐书元景安传》：“景安，魏昭成五世孙也。高祖虔，
魏陈留王。景安沉敏有干局，少工骑射，善于事人。释
褐尔朱荣大将军府长流参军，加宁远将军，又转荣
大丞相府长流参军。高祖平洛阳，领军娄昭荐补京
畿都督。父永启回代郡公授之，加前将军、太中大夫，
随武帝西入。天平末，大军西讨，景安临阵自归。高祖”
嘉之，即补都督。兴和中，转领亲信都督。邙山之役，力
战有功，赐爵西华县都乡男，代郡公如故。世宗入朝，
景安随从在邺。景安妙闲驰骋，雅有容则，每梁使至，
恒令对客骑射，见者称善。世宗嗣事，启减国封，分锡
将士。封石保县开国子，邑三百户，加安西将军。又授通州刺史，加镇西将军，转子为伯，增邑通前六百户。
天保初，加征西将军，别封兴势县开国伯，带定襄县
令，赐姓高氏。三年，从破厍莫奚于代川，转领左右大
都督。四年，从讨契丹于黄龙，领北平太守，迁武卫大
将军。又转领左右大将军，兼七兵尚书。时初筑长城，
镇戍未立，突厥强盛，虑或侵边，仍诏景安与诸军缘
塞以备守。督领既多，且所部军人，富于财物，遂贿货
公行。显祖遣使推检，同行诸人，赃污狼籍，唯景安纤
毫无犯，帝深嘉叹。又转都官尚书，加仪同三司，食高
平郡干，又拜仪同三司。乾明元年，转七兵尚书，加车
骑大将军。皇建元年，又兼侍中，驰驿诣邺，慰劳百司，
巡省风俗。大宁元年，加开府。二年，转右卫将军，寻转
右卫大将军。天统初，判并省尚书右仆射。寻出为徐
州刺史。四年，除豫州道行台仆射、豫州刺史，加开府
仪伺三司。武平三年，进授行台尚书令，封历阳郡王。
景安之在边州，邻接他境，绥和边鄙，不相侵暴，人物
安之。至武平末，招慰生蛮，输租赋者数万户。六年，征
拜领军大将军。入周，以大将军、《大义郡》开国公战没。